**Dr. Gáspár István Humánszolgáltató Központ**

**2241 Sülysáp, Vasút utca 24/a**

**2241 Szent István tér 7.**

**Telefon:06-29/635-434**

**E-mail: hszk@sulysap.hu**

**BESZÁMOLÓ A 2016. ÉVI**

**CSALÁD- ÉS GYERMEKJÓLÉTI, HÁZI SEGÍTSÉGNYÚJTÁS, IDŐSEK NAPPALI ELLÁTÁSA, SZOCIÁLIS ÉTKEZTETÉS SZOLGÁLTATÁSOKRÓL**

„Addig vagy boldog, míg a bajban van, ki megfogja a kezed”

Tisztelt Képviselő-testület, Polgármester Úr, Jegyző Asszony!

A törvényben foglaltaknak megfelelően a Dr. Gáspár István Humánszolgáltató Központ (továbbiakban HSZK) 2016. évi munkájáról Sülysáp Városban az alábbiak szerint számolok be.

A HSZK 2016.január 1. napján jött létre új szociális intézményként, jelenleg négy szociális területet lát el:

* család- és gyermekjóléti feladatokat
* házi segítségnyújtást
* idősek nappali ellátását
* szociális étkeztetést

A 1993. évi III. törvény (Szt.) valamint a 1997. évi XXXI. törvény (Gyvt.) változott, a módosításokat az egyes szociális és gyermekvédelmi tárgyú törvények módosításairól szóló 2015. évi CXXXXIII törvény tartalmazza, amely a Magyar Közlöny 2015. évi 102. számában 2015. 07.01. napján került kihirdetésre. A módosítások egy része 2015. év augusztus 1-jétől hatályos, a nagyobb változást hozó módosítások azonban csak 2016. év január 1. jén léptek hatályba.

A gyermekek veszélyeztetettségének, bántalmazásának megakadályozása érdekében a gyermekjóléti szolgáltatás és a családsegítés teljes integrációja valósult meg, melynek keretében a gyermekvédelem első védvonala, a gyermekjóléti szolgáltatás megerősítése révén méltányos és igazságos feladatmegosztás alakult ki a települések és a járások között.

Az Szt. 2016. január 1. napjától már előírta, hogy a családsegítés csak gyermekjóléti szolgáltatással egy szolgáltató keretében hozható létre. A családsegítés csak gyermekjóléti szolgáltatással integráltan, egy szervezeti és szakmai egységben működhet. Települési szinten a család-és gyermekjóléti szolgálat, járási szinten család-és gyermekjóléti központ keretében. Ennek alapján a család-és gyermekjóléti szolgálat, illetve központ a családsegítés és gyermekjóléti szolgáltatás bázisán, annak erőforrásainak hatékonyabb elosztásával, kötelező önkormányzati feladatként jött létre.

Az új intézmények által ellátandó családsegítés feladatait továbbra is a Szt. törvény, a gyermekjóléti szolgálat és a központ feladatait pedig a Gyvt. tartalmazza. A két törvény szakmai végrehajtási rendeletében került szabályozásra a részletes szolgáltatástartalom, valamint a feladatellátás személyi és tárgyi feltételei.

A családsegítés Szt. –beli szabályai módosításra kerültek, melyek közül kiemelendő:

* Biztosítani kell a közösségfejlesztő programok szervezését, valamint egyéni és csoportos készségfejlesztést
* Kríziskezelés, valamint a nehéz helyzetben élő családokat segítő szolgáltatásokat

Az integráltan létrejövő szolgáltatás település szinten elérhető kötelező szolgáltatás lett, az ellátandó terület nagysága szerint differenciáltszolgáltatási tartalommal. Az új feladatmegosztás a következők szerint alakult:

* A települési önkormányzatok feladatkörében maradnak a lakóhely szintű minimumszolgáltatások, általános segítő feladok biztosítása.
* A hatósági feladatokhoz kapcsolódó, gyermekek védelmére irányuló tevékenységek, valamint a speciális szolgáltatások biztosítása a járásszékhelyek települési önkormányzataihoz kerültek. A járásszékhely településen működő szolgáltató illetékességi területe a hatósági feladatokhoz kapcsolódó szolgáltatások, valamint a speciális szolgáltatások vonatkozásában kiterjed a járást alkotó települések lakosságára.

Az új feladatmegosztás fokozott együttműködés kialakítását követeli meg a szolgálatok és a központok között, valamint a központok részéről szakmai támogatás nyújtását írja elő a Gyvt. a szolgálatok irányába. Ennek megfelelőn havonta részt vesznek családsegítő munkatársaim a Központ által szervezett esetmegbeszéléseken, team-eken.

A családsegítés és a gyermekjóléti feladatok 2016. január 1-jétől kizárólag egy szolgáltató keretében működtethető, eddig az időpontig az új szabályok szerint feladat-ellátási kötelezettségekkel bíró önkormányzatoknak létre kellett hozniuk az új intézményeket, vagy a szükséges átalakításokat elvégezniük. Ennek értelmében a települési önkormányzatoknak 2015. október 31. napjáig felül kellett vizsgálniuk a családsegítés, illetve a gyermekjóléti szolgáltatási feladatok ellátásának a módját, szervezeti kereteit és az e feladatok biztosításra kötött ellátási szerződést.

**A Dr. Gáspár István HSZK személyi feltételei:**

A család-és gyermekjóléti szolgáltatás:

* 2 fő szociálpedagógus végzettségű családsegítő
  + - Petrus Nikolett
    - Hatlaczkiné Hoksza Ildikó

Házi segítségnyújtás:

* 2 fő szociális gondozó és ápoló
  + - Grezsák Jánosné
    - Fehérné Ballai Ágota
* 2016. szeptember 1. napjával 1 fő szociális gondozó és ápoló került felvételre
  + - Birkó-Sulyok Zita

Idősek nappali ellátása:

* 1 fő szociális gondozó és ápoló
  + - Bánkuti Lászlóné, aki idén 25 éves jubileumi jutalmat vehetett át

Szociális étkeztetés:

* 1 fő érettségivel rendelkező dolgozó, aki jelenleg a GYED-en lévő Darabosné Újfalusi Kitti munkáját látja el
  + - Tatár Ilona

Az Önkormányzattól szinte folyamatosan van lehetőségünk közfoglalkoztatott igénybevételére, nagy segítséget jelent, ezt köszönjük szépen.

Változás történt a személyi állományban, Polenyikné Horváth Andrea határozott idejű szerződése lejárt, erre a státuszra Birkó-Sulyok Zita szociális gondozónő került felvételre.

Pszichológiai szolgáltatás továbbra is ingyenesen vehető igénybe a gyermekjóléti szolgálatnál. Baksa Noémi lett az új pszichológus, azonban nem az intézményünk dolgozója, hanem a Nagykátai Család-és Gyermekjóléti Központ alkalmazásában áll, közös megegyezéssel fogad Sülysápon, így nem kell elutazni Nagykátára a szolgáltatás igénybevételéhez a klienseknek.

**Tárgyi feltételek**

Család- és gyermekjóléti szolgálat irodája a Wass Albert Művelődési Központ végében helyezkedik el, a klienskör számára könnyen megközelíthető helyen. Irodánk három helységből áll, két dolgozószoba és egy interjúszoba áll a rendelkezésünkre. Az interjúszobában szerda és csütörtöki napokon Baksa Noémi pszichológus fogadja a hozzá járó ügyfeleket, szerda délelőtt pártfogó felügyelő Kornya Edina tartja itt fogadóóráit.

Jelenleg nincs saját irodám, Petrus Nikolettel vagyunk közös helyiségben. Kolleganőnk ugyan külön irodában van, azonban az ő irodája egyben váró is, itt lehet „turizni” is, kicsi, zsúfolt, várakozni még a bejárati pici folyosón lehet. Az irodák felszereltsége megfelelő. Telefon, internet használat, fénymásoló, asztali számítógépek és laptop segíti a munkánkat. Az iratok tárolása zárható szekrényben történik, az előírásoknak megfelelőn.

A kihelyezett faliújságokon az aktuális információkat olvashatják a várakozók.

Sajnos adományokat nem nagyon tudunk tárolni, néhány zsák ruhát tudunk egyszerre befogadni.

Élelmiszerosztásoknál az árut a pszichológusi szobában tároljuk, és úgy ütemezzük, hogy azt minél előbb kiosszuk.

A családokhoz kerékpárral, gyalogosan, vagy saját személygépkocsival járunk. Külterületi látogatáshoz, vagy adományok eljuttatásához segítséget szoktunk kérni a sülysápi Távüsz Kft. vezetőjétől.

Házi segítségnyújtásban dolgozó kolléganők saját személygépjárművel, illetve saját kerékpárral járják a gondozottakat. Irodai ügyeiket a gyermekjóléti szolgálat irodájában bonyolítják.

A Vasút utca 24/a szám alatti telephelyen dolgozó kollégák közül egy személy területen is dolgozik, naponta az ételkiszállítást bonyolítja Pál Lászlóval közösen az ételszállító autóval.

A konyhai és idősgondozási feladatokat 2 dolgozó biztosítja a gondozottak részére, akik bent töltik napjaikat az otthonban egész nap, illetve csak étkezni járnak be. Az itt dolgozók részére egy pici iroda áll rendelkezésre, ami öltözőként is funkcionál. Telefon, internet, laptop és nyomtató található az irodában.

Az ellátást igénybe vevőknek lehetőségük van szennyeseiket az otthonban kimosni, ehhez 2 automata mosógép áll rendelkezésre, ezek szinte mindennap használatban vannak.

Az idősek nappali otthonában bent tartózkodók részére rendelkezésre áll nappali, étkező, női-férfi WC-mosdó, mozgáskorlátozott zuhanyzó és mozgáskorlátozott WC-mosdó. Az épület akadálymentesített.

Az intézményünk új, közös helyre költözése nagy előre lépés lesz, amennyiben ezt sikerül megvalósítani, mind irodai, infrastrukturális feltételekben, mind a gondozottak szempontjából. Raktározási, tárolási lehetőségeink is megoldódnak. Saját iroda hiányában napi adminisztrációs munkámat kénytelen vagyok a kliensek panaszáradata mellett végezni. Ez egy számlázási, elszámolási időszakban nagy odafigyelést igényel.

**Ellátási feladatok**

**Család-és Gyermekjóléti szolgáltatás**

Azon dolgozunk, hogy Sülysápon élő gyermekek megfelelő anyagi és szociális biztonságban, megfelelő oktatási és kulturális közegben, békés, nyugodt környezetben, biztonságos, szeretetteljes, gondoskodó családban fejlődhessenek.

Ezeknek a feltételeknek a megteremtése elsősorban a család feladata, a szülők felelőssége, de szükség esetén az államnak-az általa működtetett, finanszírozott intézménynek szolgáltatást nyújtók által is segítenie kell ebben a családot.

Az elmúlt évek tapasztalatai azt bizonyítják, hogy a leghatékonyabb a megfelelő időben érkező segítség. Az elején, a nehézségek kialakulásakor, az akadályok felmerülésekor érkező segítséggel lehet a legeredményesebben megakadályozni a problémák súlyosabbá válását.

Ezért fontos a prevenciós tevékenység, amely véleményünk szerint a szolgáltató tevékenység egyik legfontosabb eleme, mivel ezáltal tud megfelelni a szolgáltatás a jogszabály által előírt feladatának, vagyis annak, hogy elősegítse a gyermekek családban nevelkedését, támogassa a gyermekek szocializációját és meggátolja a veszélyeztetettség kialakulását.

A családgondozás, az egyéni esetkezelés is prevenció, hiszen általa megelőzhető a gyermek családból való kiemelése, szakellátásba kerülése. A szakellátásba kerülő gyermekeknél már kialakult az a veszélyeztető helyzet, amely indokolja a családgondozást, míg a prevenciós szolgáltatások esetében pontosan ezeknek a veszélyeztető helyzeteknek a kialakulását kell megelőzni.

Jellemzően a sok-problémás családok kerülnek a látókörünkbe (anyagi, életvezetési, gyermeknevelési problémák, iskolakerülés, magatartási problémák, konfliktusokkal terhelt kapcsolatok, közösségbe való beilleszkedési nehézség, szenvedély és/vagy pszichiátriai beteg szülő), szinte minden esetben nagyon komplex problémákkal találkozunk.

A szülő között megnyilvánuló konfliktushelyzetekben általában a szülők válását/különválását megelőző viták, veszekedések, egyezkedés, illetve a bíróság döntésére várakozás, valamint a gyermekkel való kapcsolattartási probléma is indokolják a külső segítséget.

A szülő-gyermek közötti konfliktushelyzetek legtöbbször a serdülőkorú gyermekek esetében alakulnak ki. A konfliktusok gyakorta több éve lappanganak, és a serdülőkor hozza őket a felszínre.

A táblázat jól mutatja, hogy a gondozási esetek többsége a jelzőrendszer által kezdeményezett. Számos esetben az iskolai hiányzás jelentett problémát, a legtöbb jelzés az oktatási- nevelési intézményektől érkezett szolgálatunkhoz. Sajnos idén találkoztunk olyan esettel, ahol a jelzőrendszeri tagok nem merték felvállalni a szülővel való konfliktust, így csak nagyon nehezen tudtunk az ügyben érdemi intézkedést kezdeményezni. Ez két gyermeknek adhat új esélyt egy „normális” családban való nevelkedéshez. Ebben és még számos esetben elengedhetetlen volt a rendőri segítség kérése.

Nem győzzük hangsúlyozni a jelzőrendszer jó működését, hiszen a gyermekek életében ők veszek részt nap, mint nap, ők tapasztalhatják meg azt a magatartásbeli, tanulási, deviáns magatartást, ami hátterében veszélyeztető, elhanyagoló szülők, körülmények állhatnak.

**Szolgáltatási feladatok**

Nagyon sokan kérnek segítséget hivatalos ügyeik intézéséhez, melyhez elengedhetetlen a szolgálatunkhoz forduló személyek részére az útbaigazítás. A mai modern „virtuális” világban még az átlagembernek is nehéz az eligazodás a hivatalos iratok útvesztőjében. Erre jó példa, hogy az „Otthon Melege” programban is csak ügyfélkapuval rendelkező személyek tudnak pályázni. Az Erzsébet üdülési programnál is sokan csak a mi segítségünkkel tudtak a nyugdíjasok és nagycsaládosok pályázni.

Fontos a lakosság, illetve a szülők tájékoztatása az igénybe vehető szociális ellátásokról, szolgáltatásokról, információnyújtás keretében.

A családlátogatásokra nagy hangsúlyt fektetünk, ugyanis nagyon fontos a gyermek lakókörnyezetének a megismerése, feltérképezése.

Pszichológust egyre nagyobb számban veszik igénybe az ügyfelek, az új jelentkezőket várólistára tudja jelenleg tenni a szakember, illetve ha csak egyszeri tanácsadásról van szó, azt beiktatja a meglévő kliensei közé.

Sok szülő küzd gyermeknevelési nehézséggel, ami később mutatkozik meg a gyermek magatartásában súlyosabb tünetekkel, emiatt a gyermeket pszichológushoz irányítják a pedagógusok, vagy a szülő keresi fel a szakembert.

A pszichológushoz nemcsak gyermekek járnak, hanem felnőttek is szorulnak mentális segítségre. Sajnos tapasztaljuk, hogy a szülők a gyermekeket előszeretettel „teszik” be a pszichológushoz, amikor azonban már a szülővel dolgozna a szakember jönnek a kifogások.

A felnőtt lakosság párkapcsolati probléma, válás, gyász/trauma feldolgozása miatt veszi igénybe a szolgáltatást.

**Észlelő és jelzőrendszer**

A Központ megalakulásával törvény írja elő a jelzőrendszeri koordinátor munkatárs alkalmazását. Feladata a települések jelzőrendszeri tagjaival a szoros együttműködés, jelzéseik számának, tartalmának ellenőrzése. Tudomásom szerint Nagykátán még nincs ilyen munkatárs. Természetesen, ahogyan eddig is mi tartjuk a kapcsolatot minden érintett személlyel, amíg nem lesz erre szakember alkalmazva.

Nagy hangsúlyt fektetünk a rendszeres és személyes konzultációkra, esetmegbeszélésekre és a szakmaközi megbeszélésekre, amelyet évente 6 alkalommal, előre meghatározott témában tartunk. Szakmaközi megbeszéléseinkre igyekszünk előadókat meghívni, és olyan témát választani, amely a jelzőrendszeri tagok számára is értékes információkat tartalmaz.

Nagyon fontosnak tartjuk a jelzőrendszer megfelelő működését, mivel a segítségnyújtás feltétele az intézményekkel, szakemberekkel történő szoros együttműködés.

Minden év február 28. napjáig éves szakmai tanácskozást tartunk, ahol lehetőség van a jelzőrendszerrel kapcsolatos tapasztalatok, észrevételek megosztására, javaslatokra a hatékonyabb működés érdekében.

Többször előfordult, hogy a lakókörnyezet hívja fel a figyelmünket a nehéz helyzetben élő egyénre, családra, vagy anyagi nehézségek miatt a család, rokonság valamely tagja fordul hozzánk. A jelzést követően minden esetben felkeressük a jelzett személyt, családot és felajánljuk intézményünk szolgáltatásait.

A megtett lépésről, eredményről írásban jelzünk vissza a jelzést tevő jelzőrendszeri tag felé.

**Gyermekvédelmi jelzőrendszer tagjai:**

* pedagógusok (iskola, óvoda, bölcsőde)
* gyámügyi, szociális előadó
* védőnők
* gyermekorvosok, háziorvosok
* szociális bizottsági tagok
* pártfogó felügyelő
* rendőrség
* civil szervezetek
* lakosság
* egyházak
* tanyagondnok

Az elmúlt évekhez hasonlóan idén is a legtöbb jelzés a közoktatási intézményektől érkezett, a magas számarány az iskolai igazoltan hiányzásokra vezethető vissza.

Az iskoláztatási támogatás szigorúbb jogintézményének célja:

-a tankötelezettség teljesítésének, ezáltal a gyermek helyes irányú fejlődésének elősegítése

-az iskoláztatás elősegítése, a gyermek ösztönzése és a szülői felelősség erősítése

-azon gyermekek, fiatalok tanuláshoz való jog érvényesülésének elősegítése, akik akár önszántukból, akár a családjuk, környezetük hatására-az iskolába járási kötelezettségüknek nem, vagy nem megfelelően tesznek eleget,

-a hátrányos helyzetű gyermekek számára a tanulást, mint kiemelkedési lehetőséget biztosítottá tegye.

10 óra igazolatlan hiányzásnál intézkedési tervet készítünk közösen a szülővel és gyermekkel, melybe bevonjuk az osztályfőnököt is. Sajnos még mindig van olyan pedagógiai intézmény, amely már csak 50 óra igazolatlan hiányzás után jelez, vagy már csak a Nagykátai Gyámhivataltól kapjuk meg a végzést, ilyenkor már nem tudunk hatékonyan közbeavatkozni, megindul a hatósági eljárás. 30 óra igazolatlan hiányzásnál megindul a szabálysértési eljárás is Nagykátán a Járási Hatósági Irodánál. A tanuló 50 óra igazolatlan hiányzása esetén a 16. életévét be nem töltött tanulókat védelembe veszi a Gyámhivatal, és az esetmenedzser dolgozik a családdal.

16. életév felett már nem kerül védelem alá a tanuló, azonban folyamatosan kapcsolatban állunk a gyermekkel, hiszen fontos, hogy a hiányzások csökkenjenek és megszűnjenek.

A védőnői jelzések nagyon fontosak, mert ők állnak legközelebb a kisgyermekes családokhoz, betekintve mindennapi életükbe. A jelzéseket követően a védőnővel közösen keressük fel a családokat és a probléma jellegétől függően nyújtunk tanácsot, segítséget, illetve kezdjük el gondozni a családot.

A Rendőrségtől érkezett jelzések száma is nagy. Ezek a jelzések családon belüli konfliktusok miatt érkeznek, amelynek a gyermekek szem és fültanúi, valamint fiatalkorú gyermekek követtek el szabálysértést.

Az alapellátásban gondozott gyermekeket nemcsak az iskolai hiányzásaik miatt gondozzuk. Számos gyermek deviáns magatartása miatt kerül látókörünkbe, valamint a szülők életvitele, elhanyagoló magatartása miatt veszélyeztetett a gyermek.

A gyermekek védelembe vétele többségében a szülő magatartása, nem megfelelő életvitele miatt volt indokolt.

Gyakori a családon belüli veszekedés, konfliktus, szülő szenvedélybetegsége, aminek a gyermek a szenvedő alanya.

2016. január 1. napjával életbe lépett változások következtében, Nagykáta Család-és Gyermekjóléti Központ átvette tőlünk a következő gondozási formákat:

* védelembe vett gyermekek
* ideiglenes hatállyal elhelyezett gyermekek
* nevelésbe vett gyermekek
* utógondozott gyermekek
* családbafogadott gyermekek

Tulajdonképpen a hatósági intézkedés alá vont gyermekek kerültek ki a gondozásunkból, akiknél már gyámhivatali intézkedés szükséges. Munkákban ez csak papíron látszik kevesebbnek, hiszen a családokat mi segítjük helyi szinten. Az esetmenedzser gondozza ezeket a családokat a hatósági intézkedés megszüntetése érdekében, de gyakran kapunk környezettanulmány elkészítésére felkérést, ami törvény szerint már nem a mi feladatunk lenne, azonban az esetmenedzserek leterheltsége miatt visszaosztják ránk ezeket a feladatokat.

**Gondozási feladatok:**

A gyermek veszélyeztetettségének megszüntetése érdekében

* tanácsadás: nem kell gondozni a családot, egyszeri segítséggel megoldható a hozott probléma
* Alapellátásban történő gondozás: A jelzőrendszer jelzése esetén a családgondozó felveszi a kapcsolatot a családdal, felkínálja a szolgálat segítségét. Ha a család elfogadja a segítséget, elindul a családgondozás, megállapodás kötése, ki milyen feladatot vállal a probléma megoldása érdekében.
* Védelembe vétel: Ha az alapellátás nem vezet eredményre, akkor a gyermekjóléti szolgálat egy összegzésben összefoglalja a családdal folytatott munkát, eredményeket, eredménytelenséget, és megküldi a Család-és Gyermekjóléti Központ részére. A Központ mérlegeli a leírtakat és ennek megfelelően teszi meg javaslatát a gyámhivatal felé. Védelembe vétel esetén mi is részt veszünk a tárgyaláson, de az estmenedzser viszi tovább a családgondozást.
* Helyettes szülői hálózat: különösen indokolt esetben (váratlan betegség, élethelyzet) a szülő kérheti, hogy gyermekét helyettes szülőnél helyezzék el, ez nem érinti a szülői felügyeleti jogokat és a gyermek után járó ellátásokat nem vonják meg a szülőtől. A helyettes szülő saját háztartásában biztosítja a gyermek átmeneti gondozását.
* Családbafogadás egy enyhébb hatósági intézkedés, a szülők kérelmére indul, általa megnevezett hozzátartozó átmenetileg befogadja, gondozza és neveli, amíg a szülők körülményei nem változnak pozitív irányba. A szülők illetve a családbafogadó szülők kérelmére bármikor felülvizsgálható és megszüntethető. A szülők felügyeleti joga szünetel, tartási kötelezettségét nem érinti. A családtámogatási ellátások a családbafogadó szülőt illetik meg.
* Ideiglenes hatályú elhelyezésre akkor kerül sor, ha a gyermek felügyelet nélkül marad, vagy testi, érzelmi, értelmi és erkölcsi fejlődését családi környezete vagy önmaga súlyosan veszélyezteti és emiatt azonnali elhelyezése szükséges. A gyermekjóléti szolgálat ilyen esetekben jelez a Központ és Gyámhivatal felé a veszélyeztetésre rámutató okok feltárásával, annak alapos indoklásával, amennyiben bántalmazás gyanúja felmerül, abban az esetben a rendőrség felé is jelzéssel élünk.

A legtöbb probléma a szülők vagy család életviteléből adódik, azonban a szülői elhanyagolás és családi-kapcsolati konfliktusok száma is nagy.

A magatartászavar/teljesítményzavar és a gyermek intézménybe való beilleszkedésének a nehézsége mögött az igazolatlan iskolai hiányzások állnak és a gyermek/tanuló nem megfelelő magatartása, viselkedése. Gyakori az iskolai verekedés, lopás és a deviáns magatartásformák megjelenése az oktatási intézményekben.

A családon belüli bántalmazások nagy része szülő-szülő közötti bántalmazásban nyilvánult meg, azonban sajnos tapasztaltunk gyermekbántalmazást is.

**Házi segítségnyújtás**

A törvényi előírásoknak megfelelően a következő ellátásokat biztosítjuk a gondozottak részére, ezek személyre szabottak, minden gondozottnál más, az ellátandó feladat aláhúzásra kerül a szerződésben.

Szociális segítés keretében biztosított ellátás:

* takarítás a lakás életvitelszerűen használt helyiségeiben (hálószobában, fürdőszobában,

konyhában és illemhelyiségben)

* mosás
* vasalás
* bevásárlás (személyes szükséglet mértékében)
* segítségnyújtás ételkészítésben és az étkezés előkészítésében
* mosogatás
* ruhajavítás
* közkútról, fúrtkútról vízhordás
* tüzelő behordása kályhához, egyedi fűtés beindítása (kivéve, ha ez a tevékenység egyéb

szakmai kompetenciát igényel)

* télen hó eltakarítás és síkosság-mentesítés a lakás bejárata előtt
* kísérés

Személyi gondozás keretében biztosított ellátás:

* ügyintézés az ellátott érdekeinek védelmében
* mosdatás, fürdetés segítségnyújtás saját otthonában
* öltöztetés
* ágyazás, ágyhúzás
* inkontinens beteg ellátása, testfelület tisztítása, kezelése
* haj, arcszőrzet ápolás
* száj-, fog- és protézisápolás
* körömápolás, bőrápolás
* folyadékpótlás, étkeztetés (segédeszköz nélkül)
* mozgatás ágyban
* decubitus megelőzés
* felületi sebkezelés
* gyógyszer kiváltása
* gyógyszer adagolása, gyógyszerelés monitorozása
* vérnyomás és vércukor mérése
* hely- és helyzetváltoztatás segítése lakáson belül és kívül
* kényelmi és gyógyászati segédeszközök használatának betanítása, karbantartásában való
* orvos utasítására kisebb egészségügyi ápolás biztosítása, a körzeti ápolónővel együttműködve.
* Segítségnyújtás a szükséges szociális ellátásokhoz való hozzájutásában.

2016. január 1. napján 18 gondozottal kezdtük az évet, jelenleg ugyanennyi a házi segítségnyújtásban ellátottak száma, azonban a gondozottak cserélődtek 3 elhalálozás történt személyi gondozottak közül, 1 szociális segítésben részesülő ellátott más szolgáltatást vesz igénybe, ami ütközik a házi segítségnyújtással.

A 18 gondozottból 3 fő szociális segítésben 15 fő szociális gondozásban részesül. A gondozottak közül van olyan ellátott, aki heti egyszer, kétszer illetve háromszor veszi igénybe a szolgáltatást, 10 gondozott mindennap kap ellátást.

**Idősek nappali ellátása:**

Nappali szakellátást biztosító intézményben 18 éven felüli személyek részére nyújt nappali bent tartózkodási lehetőséget, akiknek egészségi állapota, fogyatékossága, szociális helyzete miatt erre rászorul és betartja az intézményben előírt házirendet. Az otthon hétfőtől péntekig tart nyitva 7.30-15.30 óráig.

A nappali ellátást igénybe vevők részére napi háromszori étkezést biztosítunk. Az ellátásért jövedelemtől függően állapítjuk meg a díjat.

Igény szerint van olyan gondozott, akit naponta be-és hazaszállít a gondozónő.

Minden bejáró ellátottnak lehetősége van a testi higiéniával kapcsolatos teendőkre (zuhanyozás, haj-, körömápolás, felsőruha és ágynemű mosása). Zuhanyozást szinte csak férfiak veszik igénybe. Havi egy alkalommal fodrász jár az intézménybe, aki hajvágást, szárítást vállal.

Az időskorú személyek egészségi állapotának megőrzése és javítása, valamint mentális állapotuk életkoruknak megfelelő szinten tartása érdekében az alábbi szolgáltatásokat nyújtjuk:

* egyéni esetkezelés: célzott beszélgetések alkalmazásával arra törekszünk, hogy az idős ember képes legyen túljutni akadályozott állapotán,
* ünnepekhez kötődő programok: farsang, nőnapi köszöntés, húsvéti készülődés, anyák napja, névnapok megtartása, idősek világnapja, halottakról való megemlékezés, Mikulás, Karácsony ünnepe, költészet világnapja,
* az egészségügyi alapellátás megszervezése, a szakellátásokhoz való hozzájutás segítése, egészségnapok tartása (látásvizsgálat, vércukorvizsgálat, ortopédia, életmód-tanácsadás stb.)
* életvitelre vonatkozó tanácsadás, életvezetés segítése,
* hitélet gyakorlásának biztosítása,
* hivatalos ügyek intézésének segítése, információszolgáltatás,
* kézműves foglalkozás: dekorációk készítése, színezés, varrás stb.
* szellemi, ügyességi vetélkedők, társas- és kártyajátékok,
* témaorientált beszélgetések, napi sajtó elolvasása, aktuális hírek közös megbeszélése,
* tévénézés, filmnézés.

Nagy szeretettel készülünk az októberi idősek világnapjára, egy kis műsor keretén belül igyekszünk felköszönteni őket. Saját készítésű süteményekkel, üdítővel és személyes jellegű versekkel készülünk.

Az egészségügyi ellátás magába foglalja az orvosi ellátás közvetítését, az ellátott egészségének figyelemmel kísérését, valamint a rendelt gyógyszer kiváltását és kiadagolását. Megbetegedés esetén a gondozónő értesíti az orvost, és amennyiben arra szükség van, a beteget szakorvoshoz, kórházba vagy otthonába kíséri. Betegség esetén az intézmény gondoskodik az étel házhozszállításáról.

Mentálhigiénés gondozás körébe tartozik minden olyan tevékenység, amelynek segítségével az ellátottak lelki egyensúlya megmarad, egymás közötti kapcsolatok alakulnak ki, és ezek esetleg el is mélyülnek. A mentálhigiénés gondozás feladata az idős ember lelki harmóniájának megteremtése, megőrzése, a közösségbe való beilleszkedés elősegítése. Hangsúlyt fektetünk a foglalkoztatásra, hiszen az egészséges élet alapja a rendszeres tevékenység, amely az embert a hasznosság tudatával tölti el, ezáltal fokozza az önbecsülést, segíti a szervezet normális működését, és lassítja az öregedés folyamatát.

A gondozó személyzetnek ismernie kell az öregkorra jellemző tulajdonságot, és alkalmazni kell a helyes bánásmódot. A klubtagok egymás közötti kapcsolatainak alakulásához az intézmény dolgozói segítséget nyújtanak.

Az otthonba átlagban 15 fő jár be, ennek összetétele változó, van olyan ellátott, aki csak heti 1 napot jön be, van, aki kettőt, van, aki mind az 5 napot bent tölti. Ezt sok minden befolyásolja, család, unoka, dédunoka érkezése, betegség, kórházi tartózkodás.

Nyáron egy hétre bezárt az otthon, a konyha leállásával párhuzamosan, ekkor végzik a dolgozók a nagytakarítást.

**Szociális étkeztetés**

Étkeztetés biztosítunk, azoknak a településen élő személyeknek, akik önmaguk, illetve eltartottjaik részére tartósan vagy átmeneti jelleggel nem képesek biztosítani – különösen koruk, egészségi állapotuk, fogyatékosságuk, pszichiátriai betegségük, szenvedélybetegségük vagy hajléktalanságuk miatt – a megfelelő étkezést, az intézményünk által legalább napi egyszeri meleg étkezéshez jussanak. Az igénylő kérelmére felvesszük a szükséges adatokat és a jövedelmétől függően megállapítjuk az étkezési díjat.

Jelenleg 8 fő étkezik szociális alapon térítési díjmentesen, 27 fő csökkentett térítési díjat fizet, 30 fő pedig teljes térítési díjas.

Az étkeztetés keretében napi egyszeri meleg ételt (ebédet) biztosítunk, illetve igény szerint reggeli és uzsonna is kiszállításra kerül hétfőtől péntekig. A szociális étkezés keretében biztosított étel az önkormányzat főzőkonyháján a Móra Ferenc Általános Iskolában kerül elkészítésre, majd a nappali intézményünkben kerül kiadagolásra. A kiadagolt ételt az igénybevevők elfogyaszthatják helyben, elvihetik, illetve igény szerint kiszállítjuk az otthonukba.

A napi átlag 65 ételadag a táblázatból látható az arány, ki hogyan jut az ételhez. Ez egy átlagszám napi 60-70 között mozog a konyhától megrendelt ételadag.

A kiszállítás az Önkormányzat ételszállító autójával, Pál László sofőrrel történik, 12.30.-13.00 óra körül tudnak elindulni az ellátottakhoz, iskola idő alatt ez tolódhat, és 14.30.-15.30. között végeznek. Ez sokszor okozott problémát, főleg azoknak, akik utoljára kapják meg az ételt, de ezt türelmes, kedves szavakkal mindig igyekeztünk „orvosolni”.

**Továbbképzés**

A személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4) SzCsM rendelet szerint, minden dolgozó folyamatosan teljesíti továbbképzési kötelezettségeit a továbbképzési tervnek megfelelően.

Az Artemisszió Alapítvány szervezésében én és családsegítő munkatársaim vettünk részt 35 órás továbbképzésen, kommunikációs és konfliktuskezelési készségfejlesztő tréningen.

A jövő évben a gondozónők továbbképzése is szükséges lesz.

**Terepgyakorlat**

Idén 2 főiskolával, (Pécsi Tudományegyetem Bölcsészettudományi Kar Társadalmi Kapcsolatok Intézete Közösségi és Szociális Tanulmányok Tanszéke és Pázmány Péter Katolikus Egyetem Bölcsészet-és Társadalomtudományi Kar Szociálpedagógiai Szak) kötöttünk szerződést tanulójuk gyakorlatához. Egyik gyakornokunk a bölcsőde dolgozója, mindkét tanuló sülysápi lakos. Mindkét tanuló letöltötte tavaszi nagygyakorlatát a család-és gyermekjóléti szolgálatnál.

**Közösségi szolgálat**

A 2011. évi CXC. tv 6§. (4) bekezdése alapján előírt 50 óra közösségi szolgálathoz egyre több fiatal keres meg bennünket. Őket elsősorban élelmiszersegélyek osztásánál, TESCO-s adománygyűjtésnél, kézműves foglalkozásoknál tudjuk foglalkoztatni. Idén ez bővülhet akár az idősek ellátása körüli teendőkkel. Jó tapasztalat, hogy valóban komolyan veszik, amit rájuk bízunk, nem csak egy kötelezően elvégzendő feladatnak érzik.

**Egyéb segítő tevékenységeink**

A Család- és Gyermekjóléti Szolgálat egyik leghatékonyabb eszköze a szabadidős programok szervezése. A szabadidős programok szervezése sok előkészületi, szervezési munkát igényel.

2016. július 3.- 2016. július 8. között Fonyód-Ligeten táboroztattunk 20 hátrányos helyzetű sülysápi gyermeket. Erre év elején pályáztunk az Erzsébet program keretében. A gyermekek teljes ellátásban részesültek, rendkívül színes programokkal készültek a szervezők. Az 1 hét alatt nagyon sok információt lehet megtudni a gyermekekről, szokásaikról, viselkedésükről, társaikkal való kapcsolatukról. A pályázathoz gyerekenként 1000.- forintos hozzájárulást kellett megfizetni az Önkormányzatnak- ezt köszönjük szépen!

Kézműves foglalkozásokkal színesítjük a városi rendezvényeket. Igyekszünk olyan dolgokat készíteni, amit a kisebbek is el tudnak egy kis segítséggel készíteni, illetve az alkalom aktualitásához is igazodunk. A gyermekek saját készítésű műveiket hazavihetik.

Sikeresen szerződést tudtunk kötni az Élelmiszerbankkal az új intézményünkkel is, mint ahogyan az előző években ez jól működött még társulás keretében. A lakosság Ebben az évben eddig 2 alkalommal osztottunk élelmiszert, áprilisban és augusztusban. Tervezzük a karácsonyi TESCO-s adománygyűjtést, erre is külön kell pályázni majd.

**Adományozás**

Egész évben adományozunk ruhát, kisebb felajánlott műszaki cikkeket (televízió, mikrohullámú sütő, tűzhely) az arra rászoruló családoknak, személyeknek, valamint gyakran kapunk bébiételt, pelenkát, tápszert jobb módú szülőktől, amit továbbítani szoktunk a védőnőknek.

Köszönöm szépen a bizalmat, hogy ennek az új intézménynek a vezetésével megbíztak év elején. Voltak kisebb fennakadások, nehézségek, de remek kollegáimmal megoldottuk őket, az ellátottak, gondozottak mindebből semmit nem érzékeltek. Munkatársaimmal napi személyes, telefonos kapcsolatban vagyok, havi egy alkalommal átbeszéljük a havi munkát.

A központi konyha vezetőjével napi jó kapcsolatban vagyok. Az új doktornővel dr. Molnár Tímeával sikerült jó kapcsolatot kialakítani, több esetben kellett együtt dolgoznunk.

Az Önkormányzattól minden segítséget megkaptam.

Köszönöm szépen és kérem beszámolóm elfogadását.

Kelt: Sülysáp, 2016. szeptember 5.

Tisztelettel:

Mészáros Mónika

intézményvezető